Il-Kap tal-Oppożizzjoni u tal-Partit Nazzjonalista Simon Busuttil qal li t-tielet siġġu għall-Partit Nazzjonalista fil-Parlament Ewropew huwa garanzija ta’ ħidma favur il-pajjiż. Intervistat fuq Radio101, Dr Busuttil qal li l-ewro parlamentari Nazzjonalisti dejjem kienu l-vuċi u t-tarka tal-poplu Malti u Ghawdxi. Il-Kap Nazzjonalista qal li s-Sibt li gej il-poplu għandu ċ-ċans isemma leħnu anke dwar il-mod kif mexa l-Prim Ministru fil-każ ta’ Cyrus Engerer.  Huwa qal li l-Gvern huwa politikament diżonest u jagħmel bil-maqlub ta’ dak li jgħid għax huwa Gvern mibni fuq il-falsità, id-diżonestà u n-nuqqas ta’ valuri. Dwar il-kuntratt ta’ Henley & Partners fuq l-iskema taċ-ċittadinanza, Dr Busuttil qal li l-Oppożizzjoni  qed tistenna r-ruling tal-Ispeaker biex dan il-kuntratt ikun ippubblikat. Il-Kap Nazzjonalista qal li l-ħaddiema tal-AirMalta jinsabu f’inċertezza  dwar il-ġejjieni tagħhom, l-istess kif huma l-ħaddiema tal-Enemalta. Dr Busuttil qal li l-Oppożizzjoni qed toħroġ bl-ideat, qed tkun kostruttiva u tipproponi liġijiet biex Malta tkun aħjar.